IV.Други институционални въпроси, свързани с принципите на взаимозависимост и взаимоограничаване

Финландия е еднокамерна, парламентарна демокрация, в която законодателните предложения могат да произтичат от правителството или от парламента (макар че на практика повечето закони се основават на правителствени предложения). При липсата на Конституционен съд предварителният контрол за конституционност се извършва от канцлера на правосъдието, който е към правителството, и от Комисията по конституционно право — парламентарна комисия , които оценяват конституционността на предложенията, представени в парламента. Освен това всички съдилища могат да осъществяват последващ контрол за конституционност в конкретни случаи . Канцлерът на правосъдието, Центърът за правата на човека и парламентарният омбудсман играят важна роля в системата, основана на принципите на взаимозависимост и взаимоограничаване.

Планът за действие за 2020 г. за по-добро регулиране има за цел да се подобрят качеството, планирането и прозрачността на законодателството. През август 2020 г. правителството прие план за действие за по-добро регулиране с цел по-нататъшно подобряване на качеството и прозрачността на процеса на изготвяне на законодателни актове . В плана се предвиждат дейности за подобряване на систематичното планиране на законодателството, за по-нататъшно развитие на прозрачността и на консултациите със заинтересованите страни, за разработване на оценки на въздействието и на систематичен подход към последващи оценки, както и увеличаване на ползите от технологиите и цифровизацията в законодателния процес. Планът за действие е подкрепен от план за изпълнение .

Използването на извънредни правомощия и други мерки в контекста на пандемията от COVID-19 са били последователно предмет на предварителен конституционен контрол. Упражняването на извънредни правомощия е позволено само при извънредно положение, което може да бъде обявено от правителството съвместно с президента. Приемането на извънредни мерки се извършва на няколко етапа и подлежи на одобрение от парламента и на контрол за конституционност от страна на канцлера на правосъдието и Комисията по конституционно право . Използването на извънредни правомощия се обуславя от няколко изисквания, като например необходимост и пропорционалност, и трябва да бъде ограничено във времето. След прилагането на извънредните правомощия между 16 март и 16 юни 2020 г. отново беше обявено извънредно положение между 1 март 2021 г. и 27 април 2021 г. Повечето от мерките, предприети в контекста на пандемията от COVID-19, са приети въз основа на обикновеното законодателство . Канцлерът на правосъдието отбеляза, че като цяло принципите на върховенството на закона се спазват добре, въпреки че са открити някои проблеми, като например прекалено широкото прилагане на обикновеното законодателство и недостатъчната аргументация на извънредните мерки в някои случаи. Комисията по конституционно право обърна внимание на необходимостта от задълбочен преглед на регулирането на извънредното положение след края на настоящите извънредни обстоятелства.

Очаква се в парламента да бъде внесен закон за изясняване на разпределението на правомощията между канцлера на правосъдието и парламентарния омбудсман. Канцлерът на правосъдието и парламентарният омбудсман са двамата независими пазители на законността и основните права, предвидени в Конституцията на Финландия. Те изпълняват сходни и равностойни задачи по надзор на дейността на органите на държавната власт и по наблюдение на спазването на принципите на законността и на върховенството на закона при упражняване на държавна власт от страна на правителството, държавните институции и съдилищата , въпреки че на практика съществува известна специализация . През 2018 г. започна реформа, чиято цел е да се намали припокриването на задачите на институциите и да се даде възможност за тяхната по-нататъшна специализация. Пандемията от COVID-19 забави приемането на реформата, която се очакваше да бъде представена на парламента през есента на 2021 г. Реформата беше активно насърчавана както от парламентарния омбудсман, така и от канцлера на правосъдието, с оглед и на очакваното подобряване на ефективността при изпълнението на техните задачи. В контекста на пандемията от COVID-19 се наблюдава значително увеличение на натовареността, тъй като това предизвика редица жалби, адресирани до двете институции, срещу приети от властите мерки и наложи канцлерът на правосъдието да извърши предварителен контрол за законосъобразност на законодателството, свързано с пандемията от COVID-19.

Новият Консултативен съвет за политиката на гражданското общество, който играе важна роля за пространството на гражданското общество, ще бъде избран през есента. Смята се, че пространството за гражданското общество във Финландия е отворено и свободно . В допълнение към официалните консултации относно новото законодателство съществува дългогодишна традиция на участие на организациите на гражданското общество в изготвянето на правителствените политики, въпреки че степента на тяхното участие е различна в зависимост от правителствените институции . Един от механизмите за включване на гражданското общество в процеса на вземане на решения е Консултативният съвет за политиката на гражданското общество — платформа, която има за цел да насърчи взаимодействието между публичните органи и гражданското общество и да подобри рамката за гражданско общество. Съветът е съставен от представители на организации на гражданското общество и на няколко правителствени органа. Съветът дава препоръки относно политиката на гражданското общество, които според него надлежно се взимат предвид от властите . Мандатът на предишния съвет изтече през февруари 2021 г., а новият съвет ще бъде избран през есента на 2021 г. Работата на предишният съвет беше фокусирана върху две основни области, а именно укрепването на автономията на организациите на гражданското общество и въздействието на глобализацията върху организациите на гражданското общество.





Приложение I: Списък с източници по азбучен ред*

* Списъкът на становища и коментари, получени в контекста на консултациите за Доклада относно върховенството на закона за 2021 г., е публикуван на уебсайта ( https://ec.europa.eu/info/policies/justice-and-fundamental-rights/upholding-rule-law/rule-law/rule-law-mechanism/2021-rule-law-report-targeted-stakeholder-consultation ).

Civicus, Monitor tracking civic space — Finland ( https://monitor.civicus.org/country/finland/ ).

Hirvola, Aino, Mikkonen, Salla, Skippari, Mika and Tiensuu, Paul (2021 г.), Towards more open lobbying: Current state of lobbying in Finland at central government level, (Oikeusministeriön julkaisuja, Selvityksiä ja ohjeita 2021) ( https://julkaisut.valtioneuvosto.fi/bitstream/handle/10024/162855/OM_2021_6_SO.pdf?sequence=1&isAllowed=y ).

YLE (12 май 2021 г.), Traficom will lay off up to 56 people (Traficom irtisanoo enintään 56 henkeä) ( https://yle.fi/uutiset/3-11929800 ).

Генерална дирекция „Комуникации“ (2020 г.), Flash Eurobarometer 482: Businesses' attitudes towards corruption in the EU.

Генерална дирекция „Комуникации“ (2020 г.), Special Eurobarometer 502: corruption.

Група държави срещу корупцията (2017 г.), Fifth Evaluation Round — Evaluation Report on Finland on preventing corruption and promoting integrity in central governments (top executive functions) and law enforcement agencies.

Директива (ЕС) 2019/1937 относно защитата на лицата, които подават сигнали за нарушения на правото на Съюза.

Директива 2010/13/ЕС на Европейския парламент и на Съвета от 10 март 2010 г. за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги (Директива за аудиовизуалните медийни услуги).

Европейска комисия (2020 г.), Rule of Law Report, Country Chapter on the rule of law situation in Finland.

Европейска комисия (2021 г.), EU Justice Scoreboard.